Jeshi Jekundu (kwa Kirusi Красная армия krasnaya armiya, kwa Kiingereza Red Army) lilikuwa jina la majeshi ya Umoja wa Kisovyeti tangu kuanzishwa kwake hadi mwaka 1946. Asili ya jina hilo ni kipindi baada ya mapinduzi ya Urusi ya 1917 ambapo vikundi vilivyoongozwa na Wakomunisti viliitwa "Wekundu" wakipigana na wapinzani wao walioitwa "Weupe" katika vita ya wenyewe kwa wenyewe ya Urusi. Chanzo cha jeshi hilo kilikuwa wanamgambo kutoka wafanyakazi wa viwandani, pamoja na askari kutoka vikosi vya Jeshi la Urusi vya wakati wa Vita Kuu ya Kwanza ya Dunia. Mwanasiasa mkomunisti Leon Trotsky alipanga vyanzo hivyo katika jeshi moja na kuanzisha Jeshi Jekundu. Tangu mwanzo chama cha Kikomunisti kililenga kusimamia Jeshi Jekundu kwa njia ya makamisaa wa siasa kwenye kila ngazi ya jeshi hilo. Baada ya kushinda wapinzani "Weupe" wa ndani Jeshi Jekundu lilishindwa katika vita dhidi ya Poland mnamo 1919–1921. Baada ya ushindi wa Wakomunisti jeshi lote la Urusi na Umoja wa Kisovyeti lilitwa "Jeshi Jekundu". Kabla ya Vita Kuu ya Pili ya Dunia jeshi hilo liliathiriwa na takasa ya kisiasa, ambako majenerali wengi walishtakiwa kuwa wasaliti na kuuawa.